Z Dešna/Dissen. Dešański muzej ma wót zachadneje srjody nowego muzejowego pedagoga. Doněntejšny pśistajony, 35lětny Kornelius Kuš, jo gronił muzejoju a wjasce Stary Lud bóžemje. Na jogo město jo stupił 45lětny Torben Schmeiduch z Barlinja, doněnta źěłajucy we muzejowej wjasce Düppel, źož se prezentěruju słowjańske kórjenje Barlinja. To oficielne pśepowdaśe togo amtu do nowych rukow jo se stało zachadnu srjodu.
Tomu wótejźecemu su dali wutšobne bóžemje a togo nowego su z klěbom a solu pówitali. Zastupnica spěchowańskego towaristwa za muzej Christina Kliemowa jo se wjaseliła, až jo se raźiło ned gódnego pśiducnika namakaś. Wóna se naźejo, až na ten part nastanjo zgromadne źěło z Düppelom a až wóno buźo wjelgin wužytne.
szl_Latn szl_Latn